Lotriet mik vir toppos in DA | Netwerk24
Deur Marietjie Gericke 21 Maart 2018 08:30
Dr. Annelie Lotriet, DA-LP en voorsitter van die DA in die Vrystaat, is benoem vir die pos van federale voorsitter van die DA.
Athol Trollip, die huidige voorsitter en burgemeester van die Nelson Mandela-baai-metro, en Solly Msimanga, burgemeester van Tshwane, is ook aanspraakmakers vir die pos.
Lotriet sê sy aanvaar die benoeming ná deeglike oorweging of sy 'n goeie bydrae tot die party op daardie vlak en in daardie pos sal kan maak.
"Ek staan nie om 'n pos te kan vul of om 'n politieke profiel te bou nie, maar om die politieke, strategiese en operasionele sinergie van die party te versterk."
Sy sê deurdat sy haar derde termyn as Vrystaatse provinsiale voorsitter van dié party uitdien, is sy deeglik bewus van die belangrike rol wat 'n voorsitter speel om die provinsiale leiers en federale leier te ondersteun.
"Ek glo ook dat die rol en funksies van die federale voorsitter herdefinieer moet word met groter klem op die kohesie en interaksie tussen die provinsiale voorsitters van die DA om die toepassing van die party se programme te versterk.
Die DA se federale kongres word op 7 en 8 April gehou waar die verkiesing van nuwe leiers sal plaasvind.
Mmusi Maimane, DA-leier, is onbestrede weer as leier benoem, terwyl die verkiesing sal bepaal wie die nuwe federale voorsitter van die party sal wees.